AuGUsztus 25.
Szent Bertalan apostol ereklyéi visszavitelének emléke
Szent Titusz apostol emléke
[bookmark: _GoBack]Tropár  3. hang
Szent apostolok, imádjátok a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… most és… Istenszülő-ének 
Nemünk üdvösségének közbenjárója, * himnuszokban dicsérünk téged, Istenszülő Szűz, * mert a te Fiad és a mi Istenünk * a tőled fölvett testben a kereszt kínszenvedését elfogadván *’ mint emberszerető, megváltott minket a romlástól.
Az első zsoltárcsoport után bűnbánati leülők
 4. hang
Látogasd meg szerencsétlen lelkemet, Uram, * bár egész életemet bűnökben herdáltam el. * Fogadj engem is úgy, * mint egykor a bűnös asszonyt, *’ és üdvözíts engem!
Ennek az életnek tengerén hajózva, * sokféle gonoszságom örvényét látom, * s nem gondolok arra, ki az aki kormányoz. * Épp ezért Péter szavával kiáltom: * Ments meg engem, Krisztus Istenem, *’ s üdvözíts, mint emberszerető!
Dicsőség... most és... Istenszülő-ének
Az Atya Igéjének, * Krisztus Istenünknek ismertük fel * a tőled megtestesültet, Istenszülő Szűz, * egyetlen tisztaságos, * egyetlen áldott. * Azért téged énekelve *’ szünet nélkül magasztalunk.
A második  zsoltárcsoport után bűnbánati leülők 
4. hang
Elgondolkodom sok bűnöm tengerén, * nem merek rád tekinteni, * és bocsánatodat kérni. * De te, Uram, adj nekem bűnbánatot megtérésre, *’ és üdvözíts engem!
Minta: Elcsodálkozott József....
Szerencsétlen lelkem értelme * elhomályosult a szenvedélyek s az élet bűnös gyönyöreinek sötétségétől, * és nem jut el a bűnbánat gondolatára. * De te, Megváltóm, * rajtam szerencsétlenen is könyörülj, * s a töredelem gondolatát add nékem, * hogy végtére is, Uram, * irgalmad után kiálthassak. * Megváltó Krisztusom, *’ a kétségbeeséstől ments meg engem, méltatlant!
Dicsőség... most és... Istenszülő-ének
Istenszülő, magasztalunk téged, * és kiáltjuk: Üdvözlégy, * megközelíthetetlen világosság felhője, * mert saját méhedben hordoztad *’ magát a Dicsőség Urát!
Kánon
I. óda. 4. hang
Fölnyitom az én számat, * és betelik Lélekkel, * és dicsőítő éneket hangoztatok neked, ó Anyakirálynő, * és fényesen ünnepelve téged, * örömmel hirdetem a te csodáidat. 
Mindenféle kegyelmi ajándékkal gazdaggá tett téged a Szentlélek kegyelme, és elküldött a föld határaira igehirdető, szent apostolnak, hogy hirdesd az Ige megtestesülését, dicséretre méltó Titusz.
Az isteni kegyelem sugarait befogadva napként ragyogtál a sötétségben levő lelkeknek, végtelenül bölcs. Megvilágosítottad őket, a bűnből kiragadva megszabadítottad őket az eltévelyedés szolgaságából, ó boldog.
A végtelenül bölcs Pál, aki telve volt a Szentlélek ajándékaival, maga mellé vett téged társának és diakónusának, szent tanítónak, hithirdetőnek, isteni ihletésű Titusz.
Istenszülő-ének
A te méhedből felragyogott az Úr, hogy megszabadítsa a világ véghatárait az eltévelyedéstől, Isten Jegyese. Esedezzél hozzá és kérjed őt mindenkor, hogy üdvözítse a téged híven magasztalókat, leányzó!
Katavászia 4. hang
Fölnyitom az én számat * és betelik ihletéssel, * és dicsőítő éneket hangoztatok neked, ó Anyakirálynő, * és fényesen ünnepelve téged, *’ örömmel hirdetem a te csodáidat.
III. óda. 4. hang. 
Sem bölcsességgel, * sem erővel vagy gazdagsággal nem dicsekszünk, * hanem csak veled, Krisztus, * az Atyának személyes Bölcsessége, * mert nincsen más szent * kívüled, ó Emberszerető!
Nem a bölcselkedéssel oszlattad el a hozzád folyamodók lelkének tudatlanságát, mert az esztelenné teheti a feléje fordulókat, hanem az igaz ismerettel, ó boldog!
Az istentagadás töviseitől elbozótosodott ugart, a nemzetek örökségét, isteni sarlóval megtisztítottad, és az ismeret magvával bevetetted.
Három személyben egy Istent hirdettél, az istentagadás homályát eloszlattad, a véghatárokat az istenismeretre vezetted, ó boldog.
Istenszülő-ének
Az angyaloknál szentebbé, minden teremtménynél feljebbvalóvá tett téged a tőled testben született, azért magasztalunk téged, mindenség Nagyasszonya.
Katavászia 
A te magasztalóidat Istenszülő, * ki a kegyelem élő és kiapadhatatlan forrása vagy, * egy énekkarba összegyűjtvén, * lelkileg erősítsd meg, * és a te mennyei dicsőségedben *’ hervadhatatlan koszorúkkal jutalmazd!
Kathizma
1. hang. Minta: A te sírodat...
Reánk hagyott legszentebb ereklyéid fölvétele * legfényesebb ünnepeink közé tartozik, * Urunk nagyhírnevű apostola. * Ezt tiszteljük jámbor lélekkel örvendezve * és Krisztust magasztalva, *’ ki téged, ó Szent Bertalan, le nem alkonyodó fényével elárasztott.
Dicsőség… 8. hang. Minta: A Bölcsességet...
Mint Pállal, a nappal együtt járó csillag, * fényesen megvilágosítottátok a földet * és eloszlattátok a sötétséget, * minden dicséretre méltó Titusz. * Kréta szigetén lenyugodtál, ó boldog! * Halálodban mindenkinek hátrahagytad * megközelíthetetlen fényességként a te szenvedéseidet és igéidet. * Meg is világosított minket, * és mi buzgón ünneplünk téged, * és egybehangzóan hangoztatjuk neked: * Esedezzél Krisztus Istenhez, * hogy ajándékozzon bűnbocsánatot azoknak, *’ akik buzgón ünneplik a te szent emlékedet!
Most és… Istenszülő-ének ugyanarra
Üdvözlégy, Istennek lángoló trónusa, * szűzi királyi szék, bíborral borított nyugvóhely, * aranybíboros násznyoszolya, * bíboros palást, nagy értékű szántóföld, * villámot szóró hadiszekér, soklángú gyertyaszál! * Üdvözlégy Istenszülő, tizenkétfalú város, * aranyból való kapu, nemes anyagú csarnok, * színarany asztal, isteni ékességű sátor! * Üdvözlégy, naptisztaságú, dicsőséges Nagyasszony! *’ Üdvözlégy lelkem egyedüli megmentője!
IV. óda. 4. hang
Az istenség királyi székén dicsőségben ülvén, * mint könnyű felhőn, leszállott az isteni Jézus, * és tisztaságos kezével * megmentette mindazokat, * akik kiáltják néki: * Dicsőség a te hatalmadnak, Krisztus! 
A kimeríthetetlen kincstárból merítettél, végtelenül bölcs, az éhező lelkeket az igazság bőségével megtöltötted. A meghalt szíveket megelevenítetted, a tudatlanság sötétségét eloszlattad, minden dicséretre méltó!
Pál hálója a kegyelem terve szerint kifogott téged, Titusz, azzal a céllal, hogy később te vonj ki a te igéd horgával sok nemzetet nagy buzgósággal az eltévelyedés mélységéből az istenfélelemre.
A hírneves, isteni ihletésű Pált követted bárányként, az ártalmas farkasokat elűzted, a bálványok templomait leromboltad, az embereket Isten templomává tökéletesítetted, isteni szózatú.
Istenszülő-ének
Boldognak hirdetjük a szent Istenszülőt, a szeplőtelen hajlékot, a világosság kapuját, az asztalt, az arany vödröt, a vágatlan árnyékos hegyet, aki helyet biztosított az Alkotónak.
Katavászia
Az Istenség királyi székén dicsőségben ülvén, * mint könnyű felhőn leszállottál, legistenibb Jézus; * mindenható erőddel * – kérünk téged – üdvözítsd azokat, * kik kiáltják néked: *’ Dicsőség a te hatalmadnak Krisztus!
V. óda. 4. hang
Az istentelenek nem fogják meglátni * a te dicsőségedet, Krisztus! * De mi, ó Egyszülött, az Istenség atyai dicsőségének fénye, * az éjszakában előtted virrasztunk, * s magasztalunk téged, Emberszerető!
Istenes igéid ízletes sójával megfékezted az egyre terjedő romlást, mely hatalmába vette a pogány nemzetek lelkét, te boldog, jeles orvos, a kegyelem szolgája!
Pál intelmeit készségesen megfogadtad, vele együtt az egész világot bejártad, az ismeret igéjét hirdetted, végtelenül bölcs, Isten minden tiszteletre méltó követe!
Azt tanítottad, mint Isten bölcs követe, hogy az Ige az Atyával együtt teremt és együtt uralkodik. Arra buzdítottad az esztelenül gondolkodókat, hogy a bálványimádás minden eltévelyedésével szakítsanak.
Istenszülő-ének
Tiszteljük tiszta lélekkel a Tisztaságost, Jákob ékességét, ékesítsük fel magunkat istenes cselekedetekkel, és magasztaljuk buzgósággal őt, Istenünknek Anyját!
Katavászia
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek *’ békességet ajándékoz.
VI. óda. 4. hang
 A dicséret  szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől, * a te oldaladból kegyelmesen * kiömlesztett véred által.
ál, a világnak nem alkonyodó napja, ragyogó sugárként küldött téged, ó boldog, hogy megvilágosítsd a tudatlanság sötétségében ülők lelkét.
Életet fakasztó vizekkel voltál tele, istenes tanításaid áradatával a tudatlanság medreit elöntötted, s a nemzetek sokaságát megöntözted, ó boldog. 
Istenszülő-ének
Nemzedékről nemzedékre magasztalnak téged, minden magasztalásra méltó, mert te igével ki nem fejezhető módon a mindenek fölött magasztalt Isten-Igét szülted, akit dicsőít az emberek és az angyalok serege.
Katavászia
A mennyei bölcsességű Istenanyának * mai napon legszentebb * és legáldottabb ünnepét ülvén, * jertek, hívek, örvendezve tapsoljunk *’ és a tőle született Istent dicsőítsük.
Konták
4. hang. Megjelentél ma [= Kijelentéd]...
Tanításod világosságában, * mint a földkerekség nagy napja jelentél meg, * és félelmetes csodáiddal fölvilágosítottad tisztelőidet, *’ Szent Bertalan, Urunk apostola.
2. hang. A magasságbelieket...
Pálnak tanítótársa voltál, szent apostol, * s vele együtt hirdetted nekünk az isteni kegyelem igéjét, * titokzatosságok hirdetője, boldog Titusz. * Azért így kiáltunk hozzád: *’ Ne szűnjél meg esedezni mindnyájunkért!
Ikosz
A földön megjelent Üdvözítőt hirdetted a világnak, * az ő valóságos istenségének bizalmas barátja és örököse voltál, * azért híven eléd borulok és arra kérlek téged, * hogy imádságoddal szerezz nekem bűnbocsánatot, * oszlasd el lelkem ködös sötétségét, * hogy méltóképpen magasztalhassalak téged, * és szüntelenül hangoztassam neked, * dicsőséges apostol: * Ne szűnj meg esedezni mindnyájunkért!
VII. óda. 4. hang
Ki Ábrahám ifjait a tűzből kiszabadítád * és a kaldeusokat elveszítéd, * akiket az igazság igazságosan ért utol, * áldott vagy te, atyáinknak dicsőített Istene és Ura! 
Titusz arra tanította az embereket, hogy egy istenséget magasztaljanak, egy Urat imádjanak, a sokistenhit esztelenségével szakítsanak és áhítattal hangoztassák: Áldott vagy te, atyáinknak dicsőített Istene és Ura!
Azokkal, akik halott lélekkel lélek nélkül való anyagot imádtak, megismertetted az érettünk meghalt, életadó Istent, szent tanítvány és kimondhatatlan dolgok titkainak kiválasztott beavatottja.
Az igazság művelőjének és a hazugság kiirtójának bizonyultál, mint Pál tanítványa. Üldözéseket és veszedelmeket szenvedtél el, dicsőséges, és vele együtt zenged: Áldott vagy te, atyáinknak dicsőített Istene és Ura!
Istenszülő-ének
Erényekkel ékesen ott állsz a mindenség királyának jobbján, aki a te véredből testesült meg, férfit nem ismerő Szűz, és szüntelenül esedezel, hogy megszabaduljunk minden szükségtől.
Katavászia
Nem hajoltak meg a jámbor ifjak * a bálványok előtt a Teremtő fölött, * hanem a tűzbüntetést bátran kiállván, * örvendezve énekelték: * Áldott vagy te atyáinknak dicsőített Istene!
VIII. óda. 4. hang
Az istenfélő ifjakat * hajdan a tüzes kemencében megőrzé az Istenszülő szülöttje; * akkor ugyan csak előképben, * most pedig valósággal működvén, * az egész mindenséget dicsőítő énekre buzdítja: * Áldjátok az Urat, az Úr minden művei * és magasztaljátok őt mindörökké! 
Vércseppjeiddel eloltottad a csábítás ellenséges tüzét, Istenhez intézett imádságod elől eltűnnek a betegségek, elmenekülnek a gonosz lelkek. Titusz apostol! Azért magasztalunk téged, Krisztusnak, a mindenség Királyának szent szolgája!
Egészen Istennek szentelted magadat, isteni kegyelmek fényében ragyogtál, végtelenül bölcs Titusz, mindenkinek világosan hirdetted az üdvösséget hozó bölcs Igét, ki az esztelenségtől megszabadít minket, akik igaz hittel áldjuk és magasztaljuk őt mindörökké.
A világosság tisztaságos hordozójává lettél, isteni fényözönnel megvilágosítottál mindent a nap alatt, magasztalásra méltó Titusz. Homályba borítottad a törvényszegő ellenség lázadását és hangoztattad: Az Urat áldjátok, és magasztaljátok őt mindörökké!
Istenszülő-ének
Elfordul most előttem a hajdan villogó lángpallos, Szent Szűz, mert megszülted a megtestesült és két természetűvé lett Igét, akit tisztelnek az angyali seregek és dicsőítenek az emberek mindörökké.
Katavászia
Az istenfélő ifjakat * hajdan a tüzes kemencében megőrzé a Szűznek szülöttje; * akkor ugyan csak képletben, * most pedig valóságban működvén, * az egész mindenséget dicsőítő énekre buzdítja: * Áldjátok az Urat az Úr minden művei, *’ és magasztaljátok őt mindörökké!

IX. óda. 4. hang
Éva az engedetlenség bajával * az átkot zúdította ránk. * Te pedig, Istenszülő Szűz, * méhed hajtásával az áldás virágát hoztad a világra. * Azért mindnyájan magasztalunk téged.
Szeretetedet és bizalmadat teljesen a Megváltó felé irányítja és útitársának hív téged Pál, veled együtt hirdetve az evangéliumot a nemzeteknek, szent apostol. Azért vele együtt magasztalunk téged.
A hívek betegségét megszünteted, a gonosz lelkeket Isten kegyelmével elűzöd, Kréta nagy védőszentje és első püspöke, teljes, égi fénnyel ragyogó világító, csodálatra méltó, istenszerető Titusz.
Napként ragyogott reánk a te emlékünneped s a Szentlélek fényözönében tündökölve a szenvedélyek felhőjét eloszlatja. Üdvözíts minket, kik ezt híven megünnepeljük, végtelenül boldog, tiszteletreméltó Titusz!
Istenszülő-ének
Oldozd ki imádságoddal bűneim kötelékeit, szeplőtelen Tisztaság! Oszlasd el lelkem sötétségét, csillapítsd le szenvedélyeim viharát, törd össze azokat, akik ok nélkül támadnak engem, üdvözíts engem, vezess üdvösségre, Mindenkorszűz!
Katavászia
A Szentlélek által megvilágosított * földi halandók örvendezzenek, * és a mennyei erők vigadozzanak, * ünnepet ülvén és az Istenanya tiszteletére mindnyájan kiáltván: * Üdvözlégy boldogságos *’ és szeplőtelen Istenszülő Szűz!
Fényének
Szent Bertalané
A te tisztaságos földi maradványaid szent elhelyezését buzgón ünnepeljük, és híven magasztalunk téged, végtelenül bölcs Bertalan. Keletről csodálatosan elhajóztál a Lipara szigetre, csodás utaddal megvilágosítottad egész nyugatot, Krisztus igehirdetője, boldog apostol.
Szent Tituszé
Az isteni kegyelem beavatottja és apostola, Titusz, esedezzél az istenszerető Pállal együtt a Szentháromsághoz a világ békességéért, és kérjed nekünk, a te legszentebb emlékedet ünneplőknek és buzgó tisztelőidnek a bajoktól és a bűnöktől való szabadulást, az üdvösséget, a mennyek országa dicsőségét és fényességét!
Istenszülő-ének 
A testnélküliek seregével, a vértanúk karával, az apostolok csoportjával, a prófétákkal és az összes igazakkal együtt magasztalunk téged, szűz Istenanya, mert te az Istent szülted, aki keresztjével kimondhatatlan bölcsességgel megtörte az alvilág zsarnoki hatalmát és üdvözítette az egész emberi nemet, minden magasztalásra méltó!
Dicséreti sztihirák
4. hang. Minta: Jelül rendelted...
Isteni folyamként indított el téged * a mi életünk forrása, * végtelenül boldog Bertalan, * hogy elapaszd a sokistenhit vízárját * és megöntözd istenes tanításod áradatával a világot, * elpusztítsd az eltévelyedés konkolyát * és megszabadítsd a bajoktól mindazokat, * akik híven engedelmeskednek neked, *’ az Úrnak apostola.
Tengervízen történt utazásaid alapján * napkeleten felkelő és nyugaton lenyugvó * napnak ismerünk téged, mi, hívek, * megünnepeljük a te csodálatos átköltözésed évfordulóját, dicsőséges, * és magasztaljuk a te számos csodádat, *’ az Úrnak apostola!
Koporsóba zárt halottként * tengeri utassá lettél, rendkívül bölcs! * A vértanúkkal keletről elindultál * és nyugat felé tartottál, * Krisztus Egyházának megközelíthetetlen csillaga, * Istenben boldog Bertalan! * Ott megnyugodtál és mindenki számára * fáradozók megnyugtatójává *’ s bajokból csodálatos szabadítóvá lettél.
Az isteni fényáradatban ragyogó lett a te elméd, Titusz! * Fénysugárként együtt jártál az istenes Pállal, * a sötétségben levőket megvilágosító nappal. * Vele együtt megszabadítottad az egész földet * a legmélységesebb éjszakából. * Azért magasztalunk téged, * Isten választotta főpap, * istenes apostol, *’ legbuzgóbb közbenjárónk.
Dicsőség... 5. hang
Az Isten bölcsessége, * az Atyával együtt öröktől fogva való Ige, * az evangéliumokban előre megmondotta, * hogy ti vagytok a termékeny hajtások, * hírneves apostolok, * kik ágaitokon hordozzátok * a gyönyörűséges és érett szőlőfürtöt, * melyet mi, hívek, magunkhoz veszünk, * és boldog ízleléssel hozzá hasonlóvá alakulunk, * istenválasztotta Bertalan * és Kréta dicsősége, Titusz. *’ Esedezzetek szüntelenül a mi lelkünkért! 
Most és... 
Áldunk téged, Istenszülő Szűz, * és hűségesen dicsőítünk, mi, hívek, * mint rendíthetetlen, erős várat, * megvívhatatlan védőbástyát, * hatalmas szószólónkat *’ és lelkünk menedékét.
Nagy dicsőítés
Tropár  3. hang
Szent apostolok, imádjátok a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… most és… Istenszülő-ének 
Nemünk üdvösségének közbenjárója, * himnuszokban dicsérünk téged, Istenszülő Szűz, * mert a te Fiad és a mi Istenünk * a tőled fölvett testben a kereszt kínszenvedését elfogadván *’ mint emberszerető, megváltott minket a romlástól.

